สคฝ.ไม่หวั่นเงินฝากวูบกองทุนยังแกร่ง
สคฝ.ยันกองทุนไม่กระทบ แม้เงินฝากทั้งระบบต่ำลง งวด มิ.ย. เก็บได้ 578 ล้าน
7 ส.ค. 2558

สคฝ.ยันกองทุนไม่กระทบ แม้เงินฝากทั้งระบบต่ำลง งวด มิ.ย. เก็บได้ 578 ล้าน
นายสรสิทธิ์ สุนทรเกศ ผู้อำนวยการสถาบันคุ้มครองเงินฝาก (สคฝ.) เปิดเผยว่า แม้ว่าเงินฝากในระบบสถาบันการเงินจะมีแนวโน้มลดลง โดยรายงานธนาคารแห่งประเทศไทย (ธปท.) พบว่าเดือน มิ.ย.ที่ผ่านมา มีเงินฝากทั้งระบบ 16.77 ล้านล้านบาท ลดลง 7.8 หมื่นล้านบาท หรือ 0.5% จากเดือนก่อนหน้าที่มี 16.85 ล้านล้านบาทนั้น จะไม่กระทบต่อการเก็บเงินนำส่งกองทุนในงวด 6 เดือนของปีนี้แต่อย่างใด เพราะการเก็บเงินนำส่งในอัตรา 0.01% เพื่อเข้ากองทุนคุ้มครองเงินฝากไม่ได้ลดลง โดยปัจจุบันมีเงินในกองทุนคุ้มครองเงินฝากที่เผื่อไว้ดูแลผู้ฝากเงินในบัญชีประมาณ 1.1 แสนล้านบาท
“ยอดเก็บเงินนำส่งจากสถาบันรับฝากเงินทั้งระบบใน 6 เดือนแรกของปี 2558 มีจำนวน 578.81 ล้านบาท ยังเพิ่มขึ้น 5.61% เมื่อเทียบกับเงินนำส่งในงวด 6 เดือนหลังของปี 2557 ซึ่งเป็นการเพิ่มขึ้นตามการขยายตัวของเงินฝาก โดยยอดเงินฝากสิ้นเดือน ธ.ค. 2557 อยู่ที่ประมาณ 12 ล้านล้านบาท พอมาประมาณเดือน พ.ค.ปีนี้ ยอดเงินฝากเพิ่มมาอยู่ที่ประมาณ 12.16 ล้านล้านบาท คิดเป็นอัตราเพิ่ม 1.29%” นายสรสิทธิ์ กล่าว
นายสรสิทธิ์ กล่าวว่า สำหรับการลดการคุ้มครองเงินฝากตามกฎหมาย ที่จะมีการเปลี่ยนแปลงยอดเงินคุ้มครองจากปัจจุบันที่คุ้มครองที่ 50 ล้านบาท/บัญชี/ธนาคาร ลดลงเหลือ 25 ล้านบาท/บัญชี/ธนาคาร ในวันที่ 11 ส.ค. 2558 นี้ และจะลดการคุ้มครองลงเหลือเพียง 1 ล้านบาท/บัญชี/ธนาคารนั้น เท่าที่สอบถามจากสมาคมธนาคารไทย ไม่พบว่ามีการตื่นตระหนกของผู้ฝากเงิน หรือมีการแห่ถอนเงิน
“ที่ผ่านมา สคฝ.และธนาคารพาณิชย์ รวมถึงสถาบันการเงินรับฝากทุกแห่งที่มีประมาณ 34 แห่งในปัจจุบัน มีการทำความเข้าใจและให้ข้อมูลกับผู้ฝากเงินมาตลอด อีกอย่างกฎหมายครอบคลุมผู้ฝากเงินส่วนใหญ่ที่มียอดเงินฝากไม่เกิน 1 ล้านบาท/บัญชี ซึ่งมีสัดส่วนถึง 98.23% ของผู้ฝากเงินทั้งระบบอยู่แล้ว ฉะนั้นจึงไม่เห็นการเคลื่อนไหวของบัญชีเงินฝากที่ผิดปกติอะไร” นายสรสิทธิ์ กล่าว